PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2006/SP/2/1/025	Bratislava 27. marec 2006	

Protimonopolný úrad Slovenskej republiky, odbor zneužívania dominantného postavenia v správnom konaní č. 0109/OZ/2005 začatom dňa 06.12.2005 z vlastného podnetu vo veci uloženia pokuty za nesplnenie povinnosti predložiť požadované podklady a informácie v určenej lehote podnikateľom JEFTA SOS TRUCK Slovakia, s.r.o., Kopčianska 89, 851 01 Bratislava, IČO 35 759 291

rozhodol

na základe § 38 ods. 5 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že za predloženie neúplných informácií listom, ktorý bol úradu doručený dňa 24.10.2005 a zaevidovaný pod č. 5848/2005 a za nesplnenie povinnosti predložiť v určenej lehote podklady a informácie požadované listom č. 5848/PMÚ SR/2005 zo dňa 08.11.2005 ukladá podnikateľovi JEFTA SOS TRUCK Slovakia, s.r.o., Kopčianska 89, 851 01 Bratislava, IČO 35 759 291 peňažnú pokutu vo výške 50 000,- Sk, slovom päťdesiat tisíc slovenských korún, ktorú je povinný uhradiť v lehote do 15 dní odo dňa nadobudnutia právoplatnosti tohto rozhodnutia Protimonopolnému úradu Slovenskej republiky na účet číslo 7000060793/8180 KS 1118 VS 200621025 vedený v Štátnej pokladnici.

Odôvodnenie:

     Protimonopolný úrad Slovenskej republiky, odbor zneužívania dominantného postavenia (ďalej len „úrad“) v súvislosti s prešetrovaním pre potreby vydania stanoviska pre Správu finančnej kontroly Bratislava, Drieňová 34, 826 25 Bratislava k postaveniu podnikateľa na relevantnom trhu podľa § 22 ods. 1 písm. f) zákona      č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“) žiadal od podnikateľa JEFTA SOS TRUCK Slovakia, s.r.o., Kopčianska 89, 851 01 Bratislava (ďalej len „JEFTA SOS TRUCK Slovakia, s.r.o.“) listom č. 5664/PMÚ SR/2005 zo dňa 14.10.2005  poskytnutie informácií a podkladov.

     Úrad obdržal dňa 24.10.2005 odpoveď, ktorá bola v konečnom dôsledku neúplná, nakoľko podnikateľ JEFTA SOS TRUCK Slovakia, s.r.o. nepredložil všetky požadované informácie a podklady. Konkrétne išlo o nasledovné informácie a podklady (otázky z listu č. 5664/PMÚ SR/2005 zo dňa 14.10.2005 a odpovede k nim z listu č. 5848/2005, ktorý bol úradu doručený dňa 24.10.2005):
 
Otázka č. 1:

-	„Uveďte, v ktorých krajoch (t.j. vyšších územných celkoch) na území SR a odkedy je Vaša spoločnosť reálne schopná poskytnúť odťahovú službu pre nákladné vozidlo kategórie N3 (vozidlo projektované a konštruované na prepravu tovaru s najväčšou prípustnou celkovou hmotnosťou vyššou ako 12 000 kg), prípadne aj s prípojným vozidlom (návesom) kategórie O, v prípade dopravnej nehody takéhoto charakteru.“

Podnikateľ JEFTA SOS TRUCK Slovakia, s.r.o. v odpovedi uviedol nasledovné: 

„Naše vozidlá neprepravujú tovar.“

Úrad formuloval otázku ohľadom schopnosti podnikateľa poskytnúť odťahovú službu pre havarované nákladné vozidlá kategórie N3, nepýtal sa, či podnikateľ podniká v oblasti prepravy tovaru.

Otázka č. 2: 

-	„V prípade, že odťahové služby uvedené v bode č. 1 tohto listu v niektorých krajoch nevykonávate, zdôvodnite prečo a zároveň uveďte, či ich v blízkej budúcnosti plánujete poskytovať (ak áno, uveďte v ktorých krajoch).“

Podnikateľ JEFTA SOS TRUCK Slovakia, s.r.o. v odpovedi uviedol nasledovné:

„Nevieme Vám na túto otázku odpovedať.“

Otázka č. 3:

-	„Uveďte prosím počet odťahov havarovaných nákladných vozidiel kategórie N3, prípadne aj s prípojným vozidlom (návesom) kategórie O, ktoré Vaša spoločnosť vykonala na území SR v rokoch 2003, 2004 a 2005 (za každý rok zvlášť).“

Podnikateľ JEFTA SOS TRUCK Slovakia, s.r.o. v odpovedi uviedol nasledovné:

„Takúto štatistiku v našej spoločnosti nevedieme.“

Úrad uvedené údaje žiadal z dôvodu potreby výpočtu trhového podielu podnikateľa na relevantnom trhu. Vzhľadom na neexistenciu centrálnej štatistiky vykonaných odťahov na území SR, úrad tieto údaje zisťoval priamo od podnikateľov vykonávajúcich tieto služby, keďže len oni disponujú podkladmi, z ktorých je možné tieto údaje získať a zaslať ich úradu.

Otázka č. 4:

-	„Zhodnoťte ekonomické bariéry (a to najmä v zmysle investičných nákladov atď.) vstupu na trh odťahových služieb pre nákladné vozidlá kategórie N3, prípadne aj s prípojným vozidlom (návesom) kategórie O.“

Podnikateľ JEFTA SOS TRUCK Slovakia, s.r.o. v odpovedi uviedol nasledovné:

„Tejto otázke nerozumieme.“

Úrad uvedenú otázku položil za účelom posúdenia ekonomických bariér vstupu na relevantný trh, pričom uznáva možnosť nepochopenia otázky zo strany podnikateľa.

Otázka č. 5:

-	„Predložte za obdobie rokov 2003, 2004 a 2005 cenníky, na základe ktorých Vaša spoločnosť fakturuje odťahové služby pre nákladné vozidlá kategórie N3, prípadne aj s prípojným vozidlom (návesom) kategórie O a uveďte, kedy a k akým zmenám v cenách došlo v týchto posledných 3 rokoch.“

Podnikateľ JEFTA SOS TRUCK Slovakia, s.r.o. v odpovedi uviedol nasledovné:
 
„Dávame do pozornosti zákon o cenách 18/1996 Z. z. a jej novelizáciu (523).“

Úrad upozornil podnikateľa JEFTA SOS TRUCK Slovakia, s.r.o. na povinnosť predložiť podľa § 40 zákona požadované informácie a podklady, pričom požadoval predloženie cenníkov podnikateľa a nie ustanovenia zákona o cenách.

Otázka č. 6:

-	„Predložte prosím Výkaz ziskov a strát Vašej spoločnosti za rok 2004.“

Podnikateľ JEFTA SOS TRUCK Slovakia, s.r.o. v odpovedi uviedol nasledovné:
  
„Všetky dostupné dokumenty sú k dispozícii v štátnych orgánoch podľa zákona o daniach.“

Podnikatelia sú podľa § 40 zákona povinní predložiť požadované informácie a podklady, úrad nie je povinný, ani oprávnený žiadať podklady uvedeného charakteru od štátnych orgánov. Je oprávnený ich žiadať priamo od podnikateľa.

     Úrad podnikateľa JEFTA SOS TRUCK Slovakia, s.r.o. tiež upozornil, že podnikatelia sú podľa § 40 zákona povinní predložiť úradu požadované informácie a podklady a podnikateľovi, ktorý nesplní povinnosť predložiť úradu v určenej lehote požadované podklady alebo informácie alebo predloží nepravdivé alebo neúplné podklady alebo informácie alebo neumožní ich preverenie alebo vstup podľa § 40 zákona, úrad uloží podľa § 38 ods. 5 zákona pokutu do 5 000 000 Sk.

     Zároveň úrad v liste č. 5664/PMÚ SR/2005 zo dňa 14.10.2005  a opätovne v liste č. 5848/PMÚ SR/2005 zo dňa 08.11.2005 upozornil podnikateľa JEFTA SOS TRUCK Slovakia, s.r.o., že v prípade, ak úrad neobdrží požadované informácie a podklady v uvedenej lehote, úrad začne voči podnikateľovi JEFTA SOS TRUCK Slovakia, s.r.o. správne konanie vo veci uloženia pokuty podľa § 38 ods. 5 zákona.

     Nakoľko odpoveď podnikateľa JEFTA SOS TRUCK Slovakia, s.r.o. bola neúplná, tak ako je uvedené vyššie, úrad ho opätovne vyzval listom č. 5848/PMÚ SR/2005 zo dňa 08.11.2005 na zaslanie informácií a podkladov požadovaných v liste                  č. 5664/PMÚ SR/2005 zo dňa 14.10.2005. Úrad určil novú lehotu na zaslanie, 7 dní odo dňa doručenia predmetného listu.
 
     Obidva vyššie uvedené listy (list č. 5664/PMÚ SR/2005 zo dňa 14.10.2005 a list  č. 5848/PMÚ SR/2005 zo dňa 08.11.2005) boli podnikateľom JEFTA SOS TRUCK Slovakia, s.r.o. prevzaté, o čom svedčia doručenky, ktoré sú súčasťou spisového materiálu. Nakoľko na opätovnú žiadosť úradu na predloženie informácií a podkladov podstatných pre vypracovanie stanoviska úradu k postaveniu podnikateľa na relevantnom trhu (list č. 5848/PMÚ SR/2005 zo dňa 08.11.2005) podnikateľ JEFTA SOS TRUCK Slovakia, s.r.o. nereagoval a nedoručil požadované informácie a podklady, úrad dospel k záveru, že zo strany podnikateľa JEFTA SOS TRUCK Slovakia, s.r.o. došlo k porušeniu povinnosti stanovenej v § 40 zákona. 

     Úrad tak, na základe § 25 ods. 1 zákona v spojení s § 18 ods. 2 zákona                č. 71/1967 Zb. o správnom konaní v znení neskorších predpisov (ďalej len „Správny poriadok“) začal z vlastného podnetu voči podnikateľovi JEFTA SOS TRUCK Slovakia, s.r.o. správne konanie č. 0109/OZ/2005 vo veci uloženia pokuty podľa     § 38 ods. 5 zákona. Úrad začatie správneho konania oznámil podnikateľovi JEFTA SOS TRUCK Slovakia, s.r.o. listom č. 6709/PMÚ SR/2005 zo dňa 05.12.2005. Správne konanie č. 0109/OZ/2005 začalo dňa 06.12.2005, kedy bolo oznámenie o jeho začatí doručené podnikateľovi. Účastníkom tohto konania je podľa § 25 ods. 3 písm. f) zákona podnikateľ JEFTA SOS TRUCK Slovakia, s.r.o..

     Podľa § 2 ods. 1 zákona sa zákon vzťahuje na podnikateľov, orgány štátnej správy pri výkone štátnej správy, orgány územnej samosprávy pri výkone samosprávy a pri prenesenom výkone štátnej správy a orgány záujmovej samosprávy pri prenesenom výkone štátnej správy. Podľa § 3 ods. 2 zákona podnikateľ na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť so súťažou bez ohľadu na to, či tieto činnosti a konania sú alebo nie sú zamerané na dosahovanie zisku.

     JEFTA SOS TRUCK Slovakia, s.r.o. je právnická osoba s právnou formou spoločnosť s ručením obmedzeným. V predmete činnosti má zapísané široké spektrum činností, medzi nimi aj odťahovú službu, vyprosťovanie z havarovaných motorových vozidiel, prevádzkovanie odstavných plôch pre viac ako 5 vozidiel atď.

     Z vyššie uvedených skutočností vyplýva, že JEFTA SOS TRUCK Slovakia, s.r.o. je podnikateľom podľa § 2 zákona č. 513/1991 Zb. v znení neskorších predpisov (Obchodný zákonník), preto je podnikateľom aj podľa § 3 ods. 2 zákona.
 
     Úrad podnikateľa JEFTA SOS TRUCK Slovakia, s.r.o. v oznámení o začatí správneho konania upozornil, že má podľa § 33 ods. 1 Správneho poriadku právo navrhovať dôkazy, ich doplnenie a klásť svedkom a znalcom otázky a podľa § 34 ods. 3 Správneho poriadku je účastník konania povinný navrhnúť na podporu svojich tvrdení dôkazy, ktoré sú mu známe. 

     Dňa 08.12.2005 bola úradu prostredníctvom advokáta JUDr. Radovana Grujbára, Dolné Bašty č. 2, 917 01 Trnava doručená odpoveď s požadovanými informáciami a podkladmi. Podnikateľ JEFTA SOS TRUCK Slovakia, s.r.o. na svoju obhajobu uviedol, že nepredloženie požadovaných informácií a podkladov z jeho strany nebolo spôsobené úmyselným konaním, ale nedbanlivosťou, ktorá spočívala v založení listu č. 5848/PMÚ SR/2005 zo dňa 08.11.2005 do inej zložky, v dôsledku čoho predpokladal, že predchádzajúca písomná odpoveď doručená úradu dňa 24.10.2005 bola dostačujúca.

     Úrad listom č. 181/PMÚ SR/2006 zo dňa 13.01.2006 zaslal podnikateľovi JEFTA SOS TRUCK Slovakia, s.r.o. výzvu pred vydaním rozhodnutia, v ktorej ho na základe § 33 zákona vyzval k ústnemu alebo písomnému vyjadreniu k zisteným skutočnostiam a k spôsobu ich zistenia do 15 dní odo dňa doručenia výzvy. Dňa 01.02.2006 bolo úradu faxom a následne dňa 02.02.2006 poštou doručené vyjadrenie podnikateľa JEFTA SOS TRUCK Slovakia, s.r.o. k výzve pred vydaním rozhodnutia. 

     Vo svojom vyjadrení k výzve pred vydaním rozhodnutia podnikateľ JEFTA SOS TRUCK Slovakia, s.r.o. uvádza, že si je vedomý, že požadované informácie a podklady úradu poskytol s oneskorením spôsobeným už vyššie spomínanou nedbanlivosťou pri evidencii písomnej korešpondencie s úradom. Úrad nepovažuje túto námietku zo strany podnikateľa JEFTA SOS TRUCK Slovakia, s.r.o. za relevantnú, najmä vo vzťahu ku skutočnosti, že v odpovedi na žiadosť úradu o predloženie informácií a podkladov (list č. 5848/2005 doručený úradu dňa 24.10.2005), podnikateľ okrem iného uviedol, že požadované údaje o počte odťahov havarovaných nákladných automobilov (otázka č. 3 listu č. 5664/PMÚ SR/2005 zo dňa 14.10.2005) si nevedie, pričom tieto údaje po obdržaní oznámenia o začatí správneho konania úradu poskytol. Ďalej, keďže podnikateľ JEFTA SOS TRUCK Slovakia, s.r.o. odmietol úradu predložiť podklady požadované v bodoch č. 5 a č. 6, nemožno uznať námietku, že v dobrej viere predpokladal, že jeho písomná odpoveď (doručená dňa 24.10.2005 a zaevidovaná pod č. 5848/2005) úradu v celom rozsahu stačila. 

     Úrad konštatuje, že na základe vyššie uvedených skutočností došlo zo strany podnikateľa JEFTA SOS TRUCK Slovakia, s.r.o. k porušeniu povinnosti stanovenej v § 40 zákona. Podľa § 38 ods. 5 zákona podnikateľovi alebo právnickej osobe, ktorá nesplní povinnosť predložiť úradu v určenej lehote požadované podklady alebo informácie alebo predloží nepravdivé alebo neúplné podklady alebo informácie, alebo neumožní ich preverenie alebo vstup podľa § 40, úrad uloží pokutu do 5 000 000 Sk.

     Toto správne konanie sa začalo a pokračuje za účinnosti zákona, preto úrad v tomto správnom konaní postupoval procesne podľa zákona.

     Na konanie podnikateľa je vždy potrebné aplikovať zákon účinný v čase, kedy ku konaniu došlo. Hodnotené konanie prebiehalo počas účinnosti zákona, preto úrad v hmotno-právnej oblasti postupoval podľa zákona.

     Na základe vyššie uvedeného a preukázaného porušenia povinnosti vyplývajúcej z § 40 zákona úrad v ďalšom kroku posudzoval odôvodnenie výšky uloženej pokuty. Pri ukladaní pokuty bral úrad do úvahy skutočnosť, že podnikateľ JEFTA SOS TRUCK Slovakia, s.r.o. nepredložil informácie a podklady podstatné pre vypracovanie stanoviska úradu k postaveniu podnikateľa na relevantnom trhu ani po dodatočnej výzve, resp. že ich predložil až po začatí správneho konania vo veci uloženia pokuty podľa § 38 ods. 5 zákona. Týmto svojím konaním a odmietaním spolupracovať s úradom sťažoval priebeh prešetrovania na relevantnom trhu pre potreby vypracovania stanoviska úradu k postaveniu podnikateľa na tomto trhu pre Správu finančnej kontroly Bratislava. Úrad nemal alternatívnu možnosť získania požadovaných informácií, a to najmä údajov, z ktorých bolo neskôr možné odvodiť trhové podiely jednotlivých konkurentov, keďže centrálna štatistika výkonov odťahových služieb sa podľa platných právnych predpisov nevedie. 

     Úrad bral do úvahy skutočnosť, že zo strany podnikateľa JEFTA SOS TRUCK Slovakia, s.r.o. ide o prvé porušenie zákona. JEFTA SOS TRUCK Slovakia, s.r.o. pôsobí na trhu od roku 1999, disponuje celkovo 9 strediskami po celom území SR a technickým zázemím, ktoré jej poskytuje akceptáciu aj na medzinárodnej úrovni. V roku 2005 dosiahla obrat vo výške 16 911 106 Sk. Úzko spolupracuje s colnými orgánmi SR a s dopravnou políciou. Úrad konštatuje, že vzhľadom na uvedené skutočnosti bol podnikateľ JEFTA SOS TRUCK Slovakia, s.r.o. schopný rozpoznať, či jeho konanie je alebo nie je porušením právnych predpisov. Čo sa týka dĺžky protiprávneho konania, podnikateľ JEFTA SOS TRUCK Slovakia, s.r.o. poskytol úradu požadované informácie a podklady až po 44 dňoch od uplynutia lehoty určenej v prvej žiadosti o informácie a podklady, v čase, keď už bolo voči nemu začaté správne konanie vo veci porušenia § 40 zákona.

     Úrad rozhodol tak, ako je uvedené vo výrokovej časti tohto rozhodnutia.

Poučenie:

     Podľa § 34 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení zákona č. 465/2002 Z. z. proti tomuto rozhodnutiu možno podať na Protimonopolný úrad Slovenskej republiky, odbor zneužívania dominantného postavenia, Drieňová 24, 826 03 Bratislava 29, rozklad do 15 dní odo dňa jeho doručenia. Podľa § 61 ods. 1 zákona č. 71/1967 Zb. o správnom konaní v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov. 

Ing. Emília Babiaková
    riaditeľka odboru zneužívania
        dominantného postavenia

Rozhodnutie sa doručí:

JUDr. Radovan Grujbár
Advokát
Dolné Bašty č. 2
917 01 Trnava